text: Borgmesterkritikere smides snart ud af Venstre 
  09 januar 2013 kl. 13.52
  Formanden for Venstre i Fredericia vil hurtigst muligt af med de borgmesterkritiske byrådsmedlemmer.
  Formanden for Venstre i Fredericia vil hurtigst muligt indkalde partiets lokale bestyrelse til et møde, hvor de borgmesterkritiske byrådsmedlemmer kan blive smidt ud af partiet.
  Det sker, efter fire ud af fem Venstre-medlemmer i Fredericia Byråd har ekskluderet borgmester Thomas Banke fra partiet.
  - Det er en trist udvikling. Bestyrelsen havde opfordret til, at man satte sig tilbage til forhandlingsbordet og fandt en løsning, hvor alle kunne være med i Venstre, siger Jakob Ladingkær, formand for Venstre i Fredericia.
  Han vil nu hurtigst muligt samle bestyrelsen til et møde, hvor man formentligt vil holde fast i beslutningen om at ekskludere de fire byrådsmedlemmer fra partiet Venstre. Det kan ske med øjeblikkelig virkning.
  Dermed vil Venstres byrådsgruppe i Fredericia kun bestå af et enkelt medlem. Dog vil den ekskluderede borgmester Thomas Banke kunne vende tilbage til Venstre, umiddelbart efter de kritiske byrådsmedlemmer er blevet smidt ud, bekræfter Jakob Ladingkær.
  - Den umiddelbare konsekvens er, at byrådsgruppen ændrer størrelse, og der er nogen kandidater, der ikke længere er på vores liste, siger formanden.
  - På den lange bane kommer vi til at have et andet hold, men jeg er sikker på, at vi står med et stærkt hold, når vi når til kommunalvalget, tilføjer han.
  Om det fortsat er Thomas Banke, der indtager pladsen som spidskandidat for Venstre i Fredericia ved næste kommunalvalget, skal medlemmerne i den lokale partiforening tage stilling til på en generalforsamling, siger Jakob Ladingkær.
  